dh-unibe/image-text_koenigsfelden-charters-post-1500 huggingface dataset:
Ich, Claus Lanng von Degersfeld und undervogt daselbs, bekenn und tuͦn kundt mengklich, das uff dem tag, als datū disz brieffes wyset, do ich in namen und an statt
der ersamen, wysen Bertschis Fryen, burger und des rattes ze Badenn, und Hannsen Fryen, sines bruͦders, ouch burger und saͤshafft da selbs und zwingg herˀn ze Siggingen,
offenlich ze gerichte satz, kamen fùr mich im offenn, verbannen gerichte die obgemelten Bertschi und Hanns Fry, offnetten durch irn̄ fùrsprechen, wie das Knabuͤlle und
sine bruͦder inen schuldig sye und gelten soͤlle gichtiger schulde und versessenns zinses uff und ab irem hoff, gelegen ze Siggingen, ein merckliche sum̄. und dwill sy
da selbs werin und ouch etlich ligende stuck in den hoff ir eigenn, so getrûwen̄ sy gott und dem rechten̄, sy soͤllin vormengklichem ingesetz und bezalt werdenn.
da wider antwurt ✳
deˀ
wirdig und geistlich herˀ Remias Tierberger, der zitt gardiann ze Kûngsvelden der minder bruͤder ordenns, durch sinēn erloptenn fûrsprechen von̄ wegenn sines gotzhusses und covenntz, wie das sy da selbs ze Siggingen lechenn herˀn syenn, usz der ursach, das der gemelt hoff ein gotzs gab,
sye von̄ der loͤblich herschafft von Oͤsterrich und etliche pfruͦnd in ir closter daruff gewidmet, alles nach uszwysunng eines besigletten brieffes, darûber gebn̄,
und hoffettin, das sy andem ende des ersten in gesetzt und vor zinser soͤltenn sin. und begerttenn bed partyen ir brieff und ouch das urber darumb ze veˀhoͤren̄,
das mit gemeiner urteil erkennt ward und öch beschach. unnd nach lutt und sag der brieffen und und des urbers, so verhoͤrtt waren̄, vermeinten die dick
gemelten Bertschi und Hanns Fry die brieff und dz urber stuͤndin inen woll und getrùwettin aber mals, das soͤltin ingesetz und vorgmengklichem umb ir schuld
abgetragen und bezalt werdenn unnd satzen zuͦ recht. was recht were, des fragt ich, obgedachter richter, umb uff denn eid. do ward mit einhelliger urteill
erkennt und erteilt, das desz obgemelten herrˀ gardianns brieff soͤlitn̄ bliben̄ in krafft und er ingesetz und vor aller mengklichem uff und ab sinen guͤttren̄ bezalt
und usgericht soͤlle werdenn. des bgert der gedacht gardiann im ein urkûnd von̄ dem gericht, das nu zegebn̄ erkent ward. harumb hab ich, obgemelter richter,
wan̄ ich eigens insigel nit enhab, erbetten̄ denn ersamen, wysen Hannsen Schmid, genampt von̄ Mumpff, und stathalter der vogtye ze Baden̄, das er fùr mich und
das gerichte sin eigen insigel hatt gehenckt an disen brieff, des ich, obgedachter Hanns Schmid, mich beken̄, durch bitte willen getann, doch minen̄ herˀn, ouch mir
und minen erben allweg unschedlich, der gebenn ist uff sannt Lucien, der heiligen̄ junckfröwen̄, tag, von̄ der gepurtt Cristi do man̄ zalt tusennt fûnffhundeˀt
und zwey jare. hieby waren und sind gewesen die richter Heini Meyer, Hans Bûrgler, der Amm, der Wendysen, Uͤlli Falck und ander gnuͦg.
Konigsf. 859
502
Staatsarchiv
AARGAU
Siggingen
ein urkùnd ✳ wie die Barfuͦsser
zuͦ Kùngsfeld₎ ✳ und die Fryen zuͦ Bad₎
mit ein andrn̄ gerechtiget ✳ wer vorzins habe ✳ also ward erkandt ✳ das die
Barfuͦsser erstlich zalt und by irē
brieff₎ plipn̄ soͤlt₎ ✳
Sigging₎ ✳
lr̄a
A a 6
✳
K
✳ E ✳ 68 ✳